《水龙吟 其一 赋芍药》
宋代·卢祖皋

杜鹃啼老春红，翠阴满眼愁无奈。飞来何处，凤軿鸾驭，霞裾云佩。

风槛娇凭，露梢慵亸，酒浓微退。念洛阳人去，香魂又返，依然是，风流在。

银烛光摇彩翠。画堂深、莫辞沈醉。十年一觉，扬州春梦，离愁似海。

浩态难留，粉香吹散，几时重会。向尊前笑折，一枝红玉，帽檐斜戴。

作者简介：卢祖皋(约1174—1224)，字申之，一字次夔，号蒲江，永嘉（今属浙江）人。南宋庆元五年(1199)中进士，初任淮南西路池州教授。今诗集不传，遗著有《蒲江词稿》一卷，刊入“彊村丛书”，凡96阕。诗作大多遗失，唯《宋诗记事》、《东瓯诗集》尚存近体诗8首。